D ô v o d o v á s p r á v a
Všeobecná časť: 
Ministerstvo dopravy, pôšt a telekomunikácií Slovenskej republiky predkladá návrh nariadenia vlády Slovenskej republiky o technických požiadavkách na rádiové odrušenie motorových vozidiel a ich prípojných vozidiel (ďalej len „nariadenie vlády“) podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov a podľa § 5 ods. 26, § 6 ods. 16, § 7 ods. 19 a § 8 ods. 24 zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov (ďalej len „zákon č. 725/2004 Z. z.“).
Predloženým nariadením vlády sa do právneho poriadku Slovenskej republiky preberá smernica Rady 72/245/EHS z 20. júna 1972 o aproximácii právnych predpisov členských štátov o rádiovom odrušení zážihových motorov motorových vozidiel v platnom znení.
Týmto nariadením vlády sa na účely typového schvaľovania ES ustanovujú technické požiadavky na rádiové odrušenie (elektromagnetickú kompatibilitu) vozidiel, komponentov alebo samostatných technických jednotiek určených na montáž do vozidiel.
Spôsob zavedenia aproximačného odkazu podľa § 3 ods. 3 zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky priamo v texte (odkázať na prílohu smernice s uvedením plného znenia označenia smernice) bol dohodnutý s Úradom vlády Slovenskej republiky – Inštitútom pre aproximáciu práva a odsúhlasený na rokovaní Legislatívnej rady vlády Slovenskej republiky dňa 28.6.2005.
Predložený návrh nariadenia vlády je v súlade s Ústavou Slovenskej republiky, zákonom č. 725/2004 Z. z., s medzinárodnými zmluvami, ktorými je Slovenská republika viazaná ako aj s právom Európskych spoločenstiev a Európskej únie.
Materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.
Prerokovanie návrhu nariadenia vlády Radou hospodárskeho a sociálneho partnerstva Slovenskej republiky nie je potrebné.
Doložka zlučiteľnosti
právneho predpisu 
s právom Európskych spoločenstiev a Európskej únie
1.	Predkladateľ právneho predpisu:
Vláda Slovenskej republiky.
2.	Názov návrhu právneho predpisu:
Návrh nariadenia vlády Slovenskej republiky o technických požiadavkách na rádiové odrušenie motorových vozidiel a ich prípojných vozidiel.
3.	Problematika návrhu právneho predpisu:
a)	je upravená v práve Európskych spoločenstiev
-	v primárnom práve v Zmluve o založení Európskeho spoločenstva v platnom znení (Hlava V – Doprava a kapitola 3. Hlavy VI.)
-	v sekundárnom práve
•	v smernici Rady 72/245/EHS z 20. júna 1972 o aproximácii právnych predpisov členských štátov o rádiovom odrušení zážihových motorov motorových vozidiel v znení smernice Komisie 89/491/EHS, smernice Komisie 95/54/ES, smernice Komisie 2004/104/ES, smernice Komisie 2005/49/ES, smernice Komisie 2005/83/ES a v znení smernice 2006/28/ES,
•	v smernici Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel v platnom znení,
b)	nie je upravená v práve Európskej únie,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
4.	Záväzky Slovenskej republiky vo vzťahu k Európskym spoločenstvám a Európskej únii:
a)	prijatie tohto nariadenia vlády je plnením záväzkov Slovenskej republiky vyplývajúcich zo Zmluvy o pristúpení Slovenskej republiky k Európskej únii , najmä z článku 2 Aktu o podmienkach pristúpenia,
b)	v rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie,
c)	z gestorstva smerníc vyplýva pre Slovenskú republiku povinnosť transponovať smernicu Rady 72/245/EHS najneskôr do 1. mája 2004, smernicu Komisie 2005/49/ES a smernicu Komisie 2006/28/ES do 30. júna 2006, smernicu Komisie 2005/83/ES do 30. septembra 2006,
d)	v danej oblasti bolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení, a to formálne oznámenie - neoznámenie transpozície smernice Komisie 2004/104/ES prispôsobujúcej technickému pokroku smernicu Rady 72/245/EHS týkajúcej sa rádiového rušenia (elektromagnetická kompatibilita) vozidiel a meniacej a doplňujúcej smernicu 70/156/EHS o aproximácií právnych predpisov členských štátov týkajúcich sa typového schvaľovania motorových vozidiel a ich prípojných vozidiel,
e)	smernica Rady 72/245/EHS v platnom znení je prebratá v úplnom rozsahu týmto nariadením vlády.
5.	Stupeň zlučiteľnosti návrhu nariadenia vlády SR s právom Európskych spoločenstiev
- úplný.
6.	Gestor a spolupracujúce rezorty:
Ministerstvo dopravy, pôšt a telekomunikácií Slovenskej republiky. 
Osobitná časť:
K § 1
Vymedzujú sa motorové vozidlá (ďalej len „vozidlo“), na ktoré sa vzťahuje nariadenie vlády.
 K § 2
Na účely nariadenia vlády sa definujú základné pojmy.
K § 3
Určujú sa technické požiadavky na elektromagnetické rušenie vozidiel, komponentov a samostatných technických jednotiek.
K § 4
Upravuje typové schválenie ES vozidla pre typ vozidla vzťahujúce sa na elektromagnetickú kompatibilitu.
K § 5
Upravuje typové schválenie ES komponentu alebo samostatnej technickej jednotky pre typ elektrickej alebo elektronickej podsústavy.
K § 6
Upravuje postup pri zmenách a doplnení udelených typových schválení a pri opatreniach na zabezpečenie zhody výroby.
K § 7
Upravuje uvádzanie vozidiel, komponentov a samostatných technických jednotiek na trh, do evidencie, do prevádzky a ich používanie. Kompetencie v danej oblasti sú rozdelené medzi Ministerstvo dopravy, pôšt a telekomunikácií SR (schvaľovanie technickej spôsobilosti vozidiel podľa zákona č. 725/2004 Z. z.), Ministerstvo vnútra SR (evidencia vozidiel) a Ministerstvo hospodárstva SR (obchod, ochrana spotrebiteľa podľa zákona č. 128/2002 Z. z.).
K § 8
Upravuje prechodné ustanovenia.
K § 9
Vymedzuje transponovaný právny akt Európskych spoločenstiev.
K § 10
Ustanovuje sa účinnosť nariadenia vlády.
K prílohe č. 1
Obsahuje normy, v ktorých sú obsiahnuté technické požiadavky, ktoré musia vozidlá, komponenty alebo samostatné technické jednotky spĺňať, okrem technických požiadaviek ustanovených v § 3 ods. 1.
K prílohe č.2
Obsahuje označenie preberaného právneho aktu Európskych spoločenstiev.